Miko Bergbom

Miko Bergbom (s. 7. helmikuuta 1996 Nokia) on suomalainen perussuomalainen poliitikko ja kansanedustaja. Hän toimi Perussuomalaisen Nuorison puheenjohtajana 2020–2022. Hän oli Sebastian Tynkkysen kampanjapäällikkönä vuoden 2019 europarlamenttivaaleissa. Bergbom luopui Pirkanmaan hyvinvointialueen aluevaltuustopaikasta tultuaan valituksi eduskuntaan vuoden 2023 eduskuntavaaleissa Pirkanmaan vaalipiiristä.

Ura

Bergbomilla on YouTube-kanava, TikTok-tili sekä Facebook- ja Instagram-sivut, joille hän jakaa poliittista sisältöä. Hänen YouTube-kanavallaan on yli miljoona näyttökertaa. Hänet on nähty myös Perussuomalaisen verkkomedian lähetyksissä haastattelijana.

Tammikuussa 2021 Bergbom ja perussuomalaisten kansanedustaja Jani Mäkelä käynnistivät ilmiantokampanjan, jossa ihmisiä kehotettiin raportoimaan puolueen nuorisojärjestölle kokemuksiaan kouluissa ilmenevästä ”puolueellisesta opetuksesta” ja ”perussuomalaisten vastaisesta politikoinnista”, joka tapahtuu ei-poliittisissa yhteyksissä. Opetusalan ammattijärjestö tuomitsi kampanjan jyrkkäsanaisesti ja ilmoitti ettei se hyväksy opettajien painostamista.

Kuntavaaleissa 2021 Bergbom oli ehdokkaana Sastamalassa ja tuli valituksi 387 äänellä. Vuoden 2022 aluevaaleissa Bergbom valittiin 2 002 äänellä Pirkanmaan hyvinvointialueen aluevaltuustoon. Vuoden 2023 eduskuntavaaleissa Bergbom valittiin yli 10 500 äänellä eduskuntaan Pirkanmaan vaalipiiristä.

Lokakuussa 2023 Bergbom kertoi äänestävänsä itse kansanedustaja Joakim Vigeliuksen kanssa Perussuomalaisten nuorisojärjestössä liikkeelle panemaansa bensan hintaa koskenutta lakialoitetta vastaan.

Yksityiselämä 
Bergbom on kotoisin Sastamalasta. Koulutukseltaan hän on pintakäsittelijä.

Lähteet

Aiheesta muualla 

 

Perussuomalaiset poliitikot
Perussuomalaisen Nuorison puheenjohtajat
Suomalaiset tubettajat
Suomalaiset somevaikuttajat
Sastamalan kaupunginvaltuutetut
Pirkanmaan vaalipiiri
Nykyiset kansanedustajat
Vuonna 1996 syntyneet
Elävät henkilöt